Äänestäjä ei tyytynyt vain liimaamaan kuvaa äänestyslippuunsa, vaan myös laminoi sen. Hylätyissä lipuissa esiintyivät myös klassikot: Aku ja sukupuolielimet.

Osa kuntavaalien äänestyslipuista on jouduttu hylkäämään tyhjien äänestyslippujen, epäasiallisten kuvien tai viestien sekä epäselvien numeroiden takia.

– Verrattuna aikaisempiin vaaleihin tällä kertaa kokonaan tyhjiä äänestyslippuja oli mielestäni enemmän. Ehkä halutaan osoittaa, että ollaan aktiivisia ja äänestetään, mutta jostakin syystä ei ole ollut itselle soveliasta ehdokasta, sanoo Helsingin kaupungin keskusvaalilautakunnan puheenjohtaja Juha Viertola.

Tarkistuslaskennassa äänestyslipuista on löytynyt sekä myönteistä että kielteistä palautetta poliitikoille.

– Niissä on ollut sydämiä ja tuhmia kuvia eli sukupuolielimiä. Lukumääräisesti sellaisia äänestyslippuja ei kuitenkaan ole paljon.

Erityistä vaivaa näki äänestäjä, joka vei äänestyskoppiin laminointilaitteen.

– Joku oli laminoinut äänestyslippuun ruman kuvan. Ilmeisesti hänellä on ollut mukanaan jokin siihen tarvittava laite, Juha Viertola hämmästelee.

Liimapuikoillekin on ollut käyttöä. Äänestyslippuihin on muun muassa liimattu ehdokkaan kuva.

Numeroista ei saa selvää

Näissäkin vaaleissa osan äänistä sai Aku Ankka. Lisäksi äänestettiin julkisuuden henkilöitä, vaikka he eivät olleet ehdokkaiden joukossa.

Juha Viertola muistuttaa, että valtaosa äänestyslipuista hylätään kuitenkin epäselvän käsialan takia.

– Niitä on todella suuri määrä. Numero on kirjoitettu niin epäselvästi, että ei pystytä päättelemään riittävän luotettavasti, mitä numeroa äänestäjä on tarkoittanut.

Viertolan mukaan syynä saattaa olla äänestäjän korkea ikä. Numeroiden seitsemän ja yksi erottaminen toisistaan tuottaa vaikeuksia. Välillä myös lipun nelonen ja yhdeksikkö muistuttavat toisiaan.

Jos numerosta ei yksiselitteisesti saa selvää, lippu hylätään.

Hylätyt äänestysliput arkistoon

Koko maassa hylättyjä ääniä oli tänä vuonna 16 221 kappaletta.

Esimerkiksi Helsingin kaupungin keskusvaalilautakunnassa äänten tarkistuslaskenta jatkuu vielä tiistaina ja keskiviikkona. Tähän mennessä vastaan on tullut 1126 hylättyä ääntä, mikä on 0.3 prosenttia kaikista Helsingissä annetuista äänistä.

Kaikki hylätyt äänestysliput arkistoidaan.

– Ne säilytetään kuten hyväksytytkin seuraavien kuntavaalien tuloksen vahvistamiseen asti. Sen jälkeen ne jossain vaiheessa hävitetään, Helsingin kaupungin keskusvaalilautakunnan puheenjohtaja Juha Viertola sanoo.